On epätodennäköistä, että avaruusaseman osia putoaa suuriin asutuskeskuksiin, mutta se ei ole poissuljettua.

Kiinan ensimmäinen avaruusasema Tiangong-1 - suomeksi taivaan palatsi - putoaa lähitulevaisuudessa maahan. Tähän liittyvä erittäin tympeä seikka on se, että kukaan ei tiedä, minne hieman bussia pienempi, noin kahdeksan tuhatta kiloa painava avaruuskapine putoaa, verkkolehti Mashable kertoo.

Onneksi valtaosa sen rakenteista hajoaa ja palaa ilmakehässä, pienempiä osia siitä voi päätyä maahan saakka. Arvioiden mukaan maahan voi läsähtää jopa sadan kilon painoisia avaruusaseman osasia.

Euroopan avaruusjärjestön arvion mukaan avaruusasema putoaa maan ilmakehään maaliskuun 29. päivän ja huhtikuun 9. päivän välillä.

- Koska se voi pudota missä vaiheessa tahansa tuon ajanjakson aikana, se voi pudota minne tahansa niistä alueista, jotka se ohittaa tuona aikana, Harvardin yliopiston astronomi Jonathan McDowell kertoo.

Tieto putoamispaikasta selviää McDowellin mukaan vasta 6-7 tuntia ennen putoamista - jos silloinkaan.

Kiina aikoo laukaista uuden ja isomman avaruusaseman avaruuteen 2020-luvulla. EPA / AOP

Tuho on epätodennäköistä

Todennäköisyys sille, että avaruusaseman osat putoavat suurten asutuskeskusten päälle, on erittäin pieni. Valtaosa maapallon pinta-alasta on joko vettä tai asumatonta aluetta. McDowellin mukaan osien putoaminen maahan ei ole uusi tai iso juttu. Hän antaa esimerkin Angosat-1-avaruusasemasta, jonka osia putosi Peruun tammikuussa.

- Muutama paineistetun säiliön palanen löytyi maasta, mutta juuri kukaan ei kiinnittänyt tapaukseen huomiota, McDowell sanoo.

Tiangong-1-avaruusasemalla on viimeksi ollut taikonautteja vuonna 2013. Kiina suunnittelee laukaisevansa uuden ja huomattavasti suuremman avaruusaseman avaruuteen 2020-luvulla.